Fl-2020 l-UE u s-27 Stat Membru tagħha żiedu l-Għajnuna Uffiċjali għall-Iżvilupp (ODA, Official Development Assistance) tagħhom għall-pajjiżi sħab għal €66.8 biljun. Din hija żieda ta' 15 % f'termini nominali u ekwivalenti għal 0.50 % tal-Introjtu Nazzjonali Gross (ING) kollettiv, li hija żieda minn 0.41 % fl-2019, skont iċ-ċifri preliminari ppubblikati llum mill-Kumitat ta' Għajnuna għall-Iżvilupp tal-Organizzazzjoni għall-Kooperazzjoni u l-Iżvilupp Ekonomiċi (OECD-DAC, Organisation for Economic Co-operation and Development's Development Assistance Committee). B'dan, l-UE u l-Istati Membri tagħha jikkonfermaw il-pożizzjoni tagħhom bħala l-akbar donatur fid-dinja, 46 % tal-għajnuna globali ġiet ipprovduta mill-UE u donaturi oħra tad-DAC, u ħadu pass kbir 'il quddiem biex jintlaħaq l-impenn li sal-2030 jipprovdu mill-inqas 0.7 % tal-ING kollettiv bħala ODA. Il-Kummissarju għas-Sħubijiet Internazzjonali, Jutta Urpilainen, iddikjarat: “It-Tim Ewropa żied il-kontribut tiegħu tal-Għajnuna Uffiċjali għall-Iżvilupp b'mod sinifikanti meta mqabbel mas-sena l-oħra. Dan huwa kruċjali fi żmien meta ħafna nies fil-pajjiżi sħabna qed jiffaċċjaw sfidi sinifikanti fil-qasam tas-saħħa, f'dak ekonomiku u f'dak soċjali marbuta mal-kriżi tal-COVID-19. L-aħħar ċifri juru li 10 snin qabel id-data prevista biex inwettqu dak li wegħedna, li nipprovdu 0.7 % tal-ING kollettiv tagħna bħala ODA, ninsabu determinati aktar minn qatt qabel li nilħqu din il-mira.” B'mod ġenerali, 17-il Stat Membru żiedu l-ODA tagħhom f'termini nominali fl-2020 meta mqabbel mal-2019, bl-aktar żidiet nominali b'saħħithom ġejjin mill-Ġermanja (+€3,310 miljun), Franza (+€1,499 miljun) u l-Iżvezja (+€921 miljun), u aktar żidiet mill-Awstrija, il-Belġju, il-Bulgarija, il-Kroazja, Ċipru, id-Danimarka, il-Finlandja, l-Ungerija, il-Latvja, Malta, il-Polonja, ir-Rumanija, is-Slovakkja u s-Slovenja. Fl-2020 l-ODA tal-istituzzjonijiet tal-UE (jiġifieri l-Kummissjoni Ewropea u l-BEI) żdiedet bi €3.7 biljun (27 %) b'mod ġenerali f'termini nominali. Hemm 15-il Stat Membru li tejbu l-ODA tagħhom relattiva għall-ING tagħhom b'mill-inqas 0.01 punti perċentwali: l-Awstrija, il-Belġju, il-Bulgarija, il-Kroazja, id-Danimarka, il-Finlandja, Franza, il-Ġermanja, l-Ungerija, il-Latvja, Malta, ir-Rumanija, is-Slovakkja, Spanja u l-Iżvezja. F'Ċipru u fil-Greċja, l-ODA bħala sehem mill-ING naqset b'mill-inqas 0.01 punti perċentwali. B'rispons għall-pandemija tal-Coronavirus, l-UE, l-Istati Membri tagħha u l-istituzzjonijiet finanzjarji Ewropej, flimkien mal-Bank Ewropew tal-Investiment u l-Bank Ewropew għar-Rikostruzzjoni u l-Iżvilupp, għaqqdu r-riżorsi finanzjarji tagħhom bħala Tim Ewropa, u fl-2020 immobilizzaw aktar minn €40 biljun f'appoġġ lill-pajjiżi sħab. B'appoġġ għall-ħtiġijiet umanitarji immedjati, 65 % ta' dan l-ammont diġà ġie żburżat fl-2020; ħtiġijiet bħas-sistemi tas-saħħa, tal-ilma, tas-sanità u tan-nutrizzjoni, kif ukoll l-indirizzar tal-konsegwenzi soċjali u ekonomiċi tal-pandemija. In-natura mingħajr preċedent tal-kriżi tal-COVID-19 poġġiet pressjoni qawwija fuq il-finanzi pubbliċi u s-sostenibbiltà tad-dejn ta' ħafna pajjiżi fil-fażi tal-iżvilupp, u affettwat il-kapaċità tagħhom li jiksbu l-Għanijiet ta' Żvilupp Sostenibbli. Għaldaqstant, f'Mejju 2020, il-President von der Leyen appellat għal Inizjattiva ta' Rkupru Globali li torbot il-ħelsien mid-dejn u l-investiment mal-SDGs biex tippromwovi rkupru ekoloġiku, diġitali, ġust u reżiljenti. L-Inizjattiva ta' Rkupru Globali tirrigwarda l-bidla fl-għażliet ta' politika li jappoġġaw it-tranżizzjonijiet ekoloġiċi u diġitali, l-inklużività soċjali u l-iżvilupp uman filwaqt li ttejjeb is-sostenibbiltà tad-dejn fil-pajjiżi sħab. L-ODA hija waħda mis-sorsi tal-finanzjament li tilħaq l-SDGs, għalkemm tenħtieġ aktar trasparenza dwar is-sorsi kollha tal-finanzi għall-iżvilupp sostenibbli. Bħala pass importanti f'dik id-direzzjoni, inġabret data dwar l-Appoġġ Uffiċjali Totali għall-Iżvilupp Sostenibbli (TOSSD, Total Official Support for Sustainable Development) u ġiet ippubblikata għall-ewwel darba, u dan żied it-trasparenza tar-riżorsi kollha appoġġati uffiċjalment għall-SDGs, inkluż il-kooperazzjoni Nofsinhar-Nofsinhar, l-appoġġ għall-beni pubbliċi globali bħar-riċerka dwar il-vaċċini u l-mitigazzjoni tal-klima kif ukoll finanzi privati mmobilizzati b'interventi uffiċjali. Sfond Id-data ppubblikata llum hija bbażata fuq informazzjoni preliminari rrappurtata mill-Istati Membri tal-UE lill-OECD sakemm tiġi ppubblikata d-data finali dettaljata ppubblikata mill-OECD sal-bidu tal-2022. L-ODA kollettiva tal-UE tikkonsisti fl-infiq totali tal-ODA tal-Istati Membri tal-UE u l-ODA tal-istituzzjonijiet tal-UE mhux attribwita lil Stati Membri individwali jew lir-Renju Unit (speċjalment riżorsi proprji tal-Bank Ewropew tal-Investiment u, għall-ewwel darba fl-2020, self speċjali ta' assistenza makrofinanzjarja fuq bażi ekwivalenti għal għotja). Minkejja li l-ħruġ tiegħu mill-Unjoni Ewropea sar effettiv fl-1 ta' Frar 2020, ir-Renju Unit xorta kkontribwixxa fondi fil-forma ta' ODA għall-baġit tal-UE u l-Fond Ewropew għall-Iżvilupp fl-2020. Dan huwa inkluż fl-ODA tal-istituzzjonijiet tal-UE. Madankollu, sabiex jiġi evitat għadd doppju bejn l-ODA rrapportata bħala ODA kollettiva tal-UE u l-ODA rrapportata mir-Renju Unit stess, il-kontribuzzjoni tar-Renju Unit għall-istituzzjonijiet tal-UE mhijiex inkluża f'dak li hu rrapportat bħala ODA kollettiva tal-UE. Fl-2020 erba' Stati Membri tal-UE diġà qabżu l-mira ta' 0.7 % tal-ODA bħala sehem tal-ING: l-Iżvezja (1.14 %), il-Lussemburgu (1.02 %), id-Danimarka (0.73 %) u l-Ġermanja (0.73 %). Meta jiġu enfasizzati l-Istati Membri li żiedu jew naqqsu l-ODA tagħhom bħala sehem tal-ING, jitqiesu biss il-każijiet fejn il-bidla tammonta għal mill-inqas 0.01 punti perċentwali (abbażi ta' valuri eżatti, mhux aġġustati), filwaqt li l-Istati Membri li l-bidla tagħhom hija inqas minn 0.01 punti perċentwali f'kull direzzjoni jitqiesu li żammu l-ODA bħala sehem tal-ING stabbli. B'hekk, l-UE u l-Istati Membri tagħha għandhom prestazzjoni ogħla mill-medja tad-donaturi tad-DAC mhux tal-UE b'mod sinifikanti f'termini tal-ODA tagħhom bħala sehem tal-ING, jiġifieri ta' 0.50 % meta mqabbel ma' 0.26 % mid-donaturi kollha tad-DAC mhux tal-UE aggregati. F'Mejju 2015, il-Kunsill Ewropew afferma mill-ġdid l-impenn tiegħu li jżid l-ODA kollettiva għal 0.7 % tal-ING kollettiv tal-UE sal-2030. Mill-2015 'il quddiem, fuq bażi ta' fluss, l-ODA mill-UE u s-27 Stat Membru attwali tagħha kibret b'37 % (€18.7-il biljun) f'termini nominali filwaqt li l-proporzjon ODA/ING żdied b'0.1 punti perċentwali. Is-sena 2020 timmarka bidla fix-xejra preċedenti ta' tnaqqis fl-ODA minn meta laħqet l-ogħla punt tagħha fl-2016 meta l-ODA tal-UE u tat-28 Stat Membru tagħha ta' dak iż-żmien laħqet 0.52 % tal-ING. Din il-bidla hija parzjalment dovuta għal żieda assoluta fl-ODA kollettiva f'termini nominali, u parzjalment għal tnaqqis assolut fl-ING kollettiv f'termini nominali. L-UE hija impenjata wkoll li kollettivament tagħti bejn 0.15 % u 0.20 % tal-ING tal-UE fit-terminu l-qasir lill-Pajjiżi l-Anqas Żviluppati (LDCs, Least Developed Countries) u 0.20 % sal-2030. Mill-2015 'il quddiem, fuq bażi ta' fluss, l-ODA mill-UE u s-27 Stat Membru attwali tagħha lil-LDCs kibret b'34 % (€3.5 biljun) f'termini nominali biex laħqet €13.8-il biljun (0.10 %) fl-2019, u l-ODA lill-proporzjon LDCs/ING żdiedet b'0.01 punti perċentwali. Barra minn hekk, meta mqabbel mal-2018, l-UE u t-28 Stat Membru tagħha ta' dak iż-żmien żiedu l-ODA aggregata tagħhom lill-Afrika bi 3.6 % f'termini nominali għal €25.9 biljun fl-2019. Id-data dwar l-ODA lil-LDCs, l-Afrika u riċeventi speċifiċi oħra għall-2020 hija mistennija sal-bidu tal-2022. Huwa essenzjali li jiżdiedu l-finanzi sostenibbli u l-impenn tas-settur privat fil-pajjiżi sħab, flimkien ma' riformi biex jissaħħu l-klimi kummerċjali, billi l-isfidi tal-Inizjattiva ta' Rkupru Globali ma jistgħux jintlaħqu bl-ODA biss. L-UE kienet strumentali biex tiġbor flimkien l-għajnuna, l-investiment, il-kummerċ, il-mobilizzazzjoni tar-riżorsi domestiċi u l-politiki mfassla biex jiġi sfruttat il-potenzjal sħiħ tal-flussi finanzjarji kollha. Il-garanzija tal-Fond Ewropew għall-Iżvilupp Sostenibbli, b'mod partikolari, kellha rwol ewlieni biex jiġi lliberat finanzjament addizzjonali għall-pajjiżi sħab. Matul l-aħħar sena biss, l-UE ffirmat garanziji finanzjarji ta' valur ta' €1.55 biljun mal-istituzzjonijiet finanzjarji sħab tagħna, b'ingranaġġ ta' aktar minn €17-il biljun f'investimenti – u għenet ukoll biex tiżgura li l-irkupru mill-pandemija jkun ekoloġiku, diġitali, ġust u reżiljenti. Għal aktar informazzjoni Mistoqsijiet u Tweġibiet dwar iċ-ċifri preliminari dwar l-Għajnuna Uffiċjali għall-Iżvilupp tal-2020 għall-UE u l-Istati Membri tagħha Anness Ċifri Preliminari dwar l-Għajnuna Uffiċjali għall-Iżvilupp tal-2020, Tables and Graphs for the EU and its Member States Pubblikazzjoni tal-Kummissjoni taċ-ċifri dwar ir-rispons globali għall-COVID-19 Stqarrija għall-istampa tal-OECD